B. Bugár, podpredseda NR SR: (2002-07-02):
A. Hoffmann, poslanec: Pozmeňujúci návrh 15 poslancov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov v znení zákona č. 563/2001 Z. z. (tlač 1416). Po prvé. Nadpis návrhu zákona navrhujem doplniť tak, že v názve zákona na konci sa pripájajú slová: „a o doplnení niektorých zákonov“. Po druhé. Čl. II znie: „Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov sa dopĺňa takto: „Za § 143 sa vkladajú § 143a a § 143b, ktoré znejú: „Paragraf 143a: Od 1. júla 2002 sa na sociálne zabezpečenie policajtov a vojakov nepoužijú 1. § 130 až § 145 zákona č. 100/1988 Zb. o sociálnom zabezpečení v znení neskorších predpisov, 2. § 157 až § 160 a § 167 až § 174 vyhlášky Federálneho ministerstva práce a sociálnych vecí č. 149/1988 Zb., ktorou sa vykonáva zákon o sociálnom zabezpečení v znení neskorších predpisov.“ „§ 143b: Všeobecné predpisy o sociálnom zabezpečení sa do 30. júna 2003 považujú za všeobecné predpisy o sociálnom poistení podľa zákona.“.“.“ Zdôvodnenie. Pre bezchybné uplatňovanie zákona o sociálnom zabezpečení policajtov a vojakov a o zmene a doplnení niektorých zákonov v praxi je nutné ustanoviť, že pojem „všeobecné predpisy o sociálnom zabezpečení“ sa považujú za pojem „všeobecné predpisy o sociálnom poistení“, a súčasne jednoznačne vylúčiť použitie niektorých ustanovení zákona č. 100/1988 Zb. o sociálnom zabezpečení v znení neskorších predpisov a vykonávacej vyhlášky k nemu. Úprava textu zákona v tomto zmysle nadväzuje na znenie § 103 zákona č. 114/1987 Zb. o sociálnom zabezpečení vojakov v znení neskorších predpisov. Po tretie. Čl. III znie: „Zákon č. 313/2001 Z. z. o verejnej službe v znení zákona č. 118/2002 Z. z., zákona č. 131/2002 Z. z., zákona č. 165/2002 Z. z. a zákona č. 166/2002 Z. z. sa dopĺňa takto: „Za § 41 sa vkladá nový § 41a, ktorý vrátane názvu znie: „Pri skončení pracovného pomeru zamestnanca z dôvodov uvedených v § 63 ods. 1 písm. a) alebo b) Zákonníka práce, ak o týchto dôvodoch rozhodla vláda Slovenskej republiky alebo ak vyplynuli z osobitného zákona, zamestnávateľ môže zamestnancovi poskytnúť ďalšie odstupné nad ustanovený rozsah a nad rozsah dohodnutý podľa § 49 ods. 1 až do výšky 8-násobku funkčného platu zamestnanca.“.“ „V § 43 sa za slovami „§ 38 ods. 4“ vkladá čiarka a slová „a § 41“ sa nahrádzajú slovami § 41 a § 41a“.“.“ Zdôvodnenie. V prípade skončenia pracovného pomeru zamestnanca výpoveďou z dôvodov uvedených v § 63 ods. 1 písm. a) alebo b) Zákonníka práce alebo dohodou z tých istých dôvodov, ak o týchto dôvodoch rozhodla vláda Slovenskej republiky alebo ak tieto dôvody vyplynuli z osobitného zákona, je účelné uplatniť zvýšenú úroveň odškodňovania bez závislosti od výsledku kolektívneho vyjednávania v kolektívnej dohode až do výšky 8-násobku funkčného platu zamestnanca. Za jeden z týchto dôvodov možno v súčasnosti považovať napr. realizáciu reformy ozbrojených síl Slovenskej republiky, v dôsledku ktorej dochádza k zásadnej redukcii počtu zamestnancov vykonávajúcich verejnú službu. Navrhuje sa, aby výška poskytovaného odstupného bola diferencovaná podľa podmienok dohodnutých v kolektívnej zmluve alebo vo vnútornom predpise. Ďakujem vám za pozornosť a prosím o podporu tohto pozmeňujúceho návrhu.